***Pielikums Nr.4***

*Kandavas novada domes 2019.gada 28.februāra saistošajiem noteikumiem Nr. 3*

*“2019.gada pamatbudžets un speciālais budžets”*

**Kandavas novada pašvaldības 2019.gada budžeta paskaidrojuma raksts**

**Novada ekonomiskā un sociālā situācija**

Kandavas novads izveidots 1999. gada februārī ar Ministru Kabineta noteikumiem Nr. 40. Kopējā Kandavas novada platība ir 648,55 km2. Kandavas novadā ietilpst Kandavas pilsēta ar Kandavas, Zemītes, Matkules, Cēres, Vānes un Zantes pagastiem. No tiem lielākās platības (>100 km² ) - Kandavas pagasts (167,68 km2) un Vānes pagasts (166,33 km2).

Platību ziņā mazākas teritorijas - Zemītes pagasts (98,11 km2), Zantes pagasts (96,1 km2), Matkules pagasts (63,07 km2), Cēres pagasts (47,76km2) un Kandavas pilsētas (9,50km2) teritorija.

Kandavas novada administratīvais centrs ir Kandavas pilsēta, kas atrodas 94 km attālumā no Rīgas un 101 km attālumā no Ventspils.

**Iedzīvotāji**

Kandavas novada iedzīvotāju skaits, pēc PMLP datiem uz 01.01.2019.gadu, sastāda **8265** iedzīvotāju, salīdzinājumā ar PMLP datiem uz 01.01.2018. kopējais iedzīvotāju skaits bija 8473. Novadā uz 01.01.2019. Pēc Sociālā dienesta datu bāzes datiem (reāli, bet ne deklarācijās) dzīvo: **9152** cilvēki 4023 mājsaimniecības jeb ģimenēs (pieļaujamā kļūda ± 0,1 % ).

***Iedzīvotāju vecuma struktūra***

2019. gada sākumā Kandavas novadā reģistrēti 5349 iedzīvotāji darbspējīgā vecumā,

* iedzīvotāju skaits līdz darbspējas vecumam – 1168, t.sk., vīrieši 632 sievietes – 536;
* iedzīvotāju skaits darbspējas vecumā –5349, t.sk., vīrieši – 2806, sievietes – 2543;
* iedzīvotāju skaits pēc darbspējas vecuma – 1748, t.sk., vīrieši 653, sievietes – 1095.

*Avots: Pilsonības un migrācijas lietu pārvaldes dati uz 01.01.2019.*

Salīdzinot ar datiem uz 01.01.2018.gadu Kandavas novadā reģistrēti 8473 iedzīvotāji darbspējīgā vecumā,

* iedzīvotāju skaits līdz darbspējas vecumam – 1236, t.sk., vīrieši 659 sievietes – 575;
* iedzīvotāju skaits darbspējas vecumā – 5503, t.sk., vīrieši – 2880, sievietes – 2623;
* iedzīvotāju skaits pēc darbspējas vecuma – 1736, t.sk., vīrieši 654, sievietes – 1082.

**2018.gada jaundzimušie**

Kandavas novada Dzimtsarakstu nodaļā 2018.gadā sastādīti 58 dzimšanas reģistri, dzimuši 28 zēni un 30 meitenes, un tas ir par 15 bērniem mazāk, kā 2017.gadā. Kandavas novadā dzīvesvieta deklarēta 60 bērniem, kuri dzimuši 2018.gadā. Laulībā dzimuši 18 bērni, pamatojoties uz paternitātes atzīšanu, ziņas par tēvu ierakstītas 34 bērniem, 1 bērna tēvs atzīts ar tiesas spriedumu, bez ziņām par tēvu reģistrēti 5 bērni. Pirmais bērniņš sagaidīts 21 ģimenē, otrais 21, trešais 10, ceturtais 5, piektais 1, bet sestais vienā ģimenē.

**Kandavas novada domes padotībā**, atbilstoši tās nolikumam, ir šādas pašvaldības iestādes:

* Kandavas novada dome,Dārza iela 6, Kandava, Kandavas novads, LV-3120
* Kandavas novada domes pašvaldības aģentūra „Kandavas novada sociālais dienests”, Jelgavas iela 4A, Kandava, Kandavas novads, LV-3120
* Kandavas novada Kultūras pārvalde (ar struktūrvienībām), Lielā iela 28, Kandava, Kandavas novads, LV-3120
* Kandavas novada Izglītības pārvalde, Zīļu iela 2, Kandava, Kandavas novads, LV-3120
* Kandavas pilsētas pirmsskolas izglītības iestāde "Zīļuks", Raiņa iela 14, Kandava, Kandavas novads, LV-3120
* Kandavas K.Mīlenbaha vidusskola, Skolas iela 10, Kandava, Kandavas novads, LV-3120
* Cēres pamatskola, „Cēres pamatskola”, Cēre, Cēres pagasts, Kandavas novads, LV-3122
* Zemītes pamatskola, „Pils”, Zemīte, Zemītes pagasts, Kandavas novads, LV-3135
* Kandavas internātvidusskola, Talsu iela 18, Kandava, Kandavas novads, LV-3120
* Kandavas Mākslas un mūzikas skola, Sabiles iela 12, Kandava, Kandavas novads, LV-3120
* Kandavas novada Bērnu un jaunatnes sporta skola, Skolas iela 12, Kandava, Kandavas novads, LV-3120
* Vānes pamatskola, „Prātnieki”, Vāne, Vānes pagasts, Kandavas novads, LV – 3131
* Zantes pamatskola, Skolas iela 14, Zante, Zantes pagasts, Kandavas novads, LV-3134
* Zantes ģimenes krīzes centrs, Skolas iela 4, Zante, Zantes pagasts, Kandavas novads, LV-3134

**Pašvaldība ir kapitāldaļu turētāja kapitālsabiedrībās:**

* SIA Kandavas komunālie pakalpojumi
* SIA Tukuma slimnīca
* Kandavas novada kooperatīvā krājaizdevu sabiedrība
* Atkritumu apsaimniekošanas sabiedrība "Piejūra"

[**Pašvaldības**](http://kandava.lv/uznemejdarbiba/pasvaldibas_atbalsts_uznemejiem) **atbalsts uzņēmējiem**

**Uzņēmējdarbību atbalstoši pasākumi Kandavas novadā:**   
1) Nodokļu atlaides: Nekustamo īpašumu nodoklim un telpu nomas maksām;   
2) Kandavas novada uzņēmēji atbrīvoti no nodevu maksas, tirgojoties novada kultūras pasākumos un gadatirgos;

3) Pašvaldība piešķir dzīvojamo telpu iestādes/uzņēmuma kvalificētiem speciālistiem uz darba tiesisko attiecību laiku;

4) Pašvaldības līdzfinansējums vēsturisku būvgaldniecības izstrādājumu atjaunošanai vai restaurācijai, balkonu atjaunošanai vai restaurācijai, ēku fasāžu krāsojuma atjaunošanai un jumta seguma nomaiņai (arī uzņēmumiem).

**Aktivitātes uzņēmējdarbības atbalstam Kandavas novadā:**

1) Konkurss “Diženi Kandavas novadā” (iepriekš “Sakoptākā sēta Kandavas novadā);   
2) Uzņēmēju, tūrisma nozares darbinieku un citu interesentu pieredzes apmaiņas braucieni 1-2x gadā;   
3) Semināru organizēšana uzņēmējiem.

**Organizācijas, iestādes uzņēmēju atbalstam Kandavas novadā:**

1) Kandavas novada domē uzņēmējdarbības konsultants;

2) Kandavas Pieaugušo izglītības un uzņēmējdarbības atbalsta centrs;

3) Biedrība "Kandavas Partnerība" (LEADER projekti);

4) Fonds “Kandavas Ģilde”;

5) Kandavas novada pašvaldība ir pievienojusies Latvijas Investīciju un attīstības aģentūras (LIAA) Jūrmalas Biznesa inkubatoram un mūsu novada uzņēmēji var izmantot Biznesa inkubatora pakalpojumus.

**Pašvaldības komunikācijas kanāli ar novada uzņēmējiem:**

1) Tiek organizētas regulāras domes vadības tikšanās ar novada uzņēmējiem (2018. gadā- 4x);   
2) Pašvaldības mājaslapā ir sadaļa “Uzņēmējdarbība”; Facebook konts: “Diženi Kandavas novadā”

3) Pašvaldības informatīvajā izdevumā “Kandavas Novada Vēstnesis” ir sadaļa “Vārds uzņēmējam”;

4) Tiek organizēts konkurss “Diženi Kandavas novadā”, pieredzes apmaiņas braucieni, semināri un aptaujas, lai uzzinātu uzņēmēju viedokli dažādos jautājumos;

5) E-pasts, telefons, klātienes konsultācijas.

**Pašvaldības budžets**

Pašvaldības darbības finansiālo pamatu veido budžets, kas ir svarīgākais instruments pašvaldības autonomo funkciju izpildes nodrošināšanai, ekonomisko un sociālo vajadzību sabalansēšanai, kā arī teritorijas ilgtermiņa attīstībai.

Kandavas novada pašvaldības budžets 2019. gadam izstrādāts, ievērojot likumos „Par pašvaldību budžetiem”, „Par pašvaldībām”, „Par budžetu un finanšu vadību”, 2018.gada 18.decembra Finanšu ministrijas rīkojumu Nr.488 “Par valsts pagaidu budžetu 2019.gadam”, kā arī nodokļu likumos, Ministru kabineta noteikumos un citos spēkā esošos likumdošanas aktos paredzētās prasības.

Deputātu vērtējumam ir iesniegts sabalansēts 2019.gada Kandavas novada pašvaldības budžets, kurš sastāv no pamatbudžeta un speciālā budžeta.

Kandavas novadā ir spēkā Kandavas novada Attīstības programma 2017.-2023.gadam, tās mērķis ir veidot pamatu Kandavas novada teritorijas ilgtspējīgai un līdzsvarotai attīstībai un noteikt rīcību kopumu, kas būtu realizējams šo septiņu gadu laikā.

Uz Kandavas novada pašvaldības 2019. gada un arī vismaz turpmāko divu gadu budžetu būtisku ietekmi atstās grozījumi likumdošanā par internātskolu uzturēšanas finansēšanas pārtraukšanu no valsts budžeta no 2019. gada 1 .janvāra. Kandavas internātvidusskolas darbībai šogad izdevumi plānoti 1 071 589 eur (tai skaitā no mērķdotācijām 555 205 eur). Līdz ar to samazināsies pieejamie pašvaldības līdzekļi novada attīstībai un infrastruktūras sakārtošanai, kuri plānoti Kandavas novada Attīstības programmā 2017.-2023. gadam.

2019. gada budžets izstrādāts pamatojoties uz Attīstības programmas Rīcību un investīciju plānu, lai pabeigtu īstenot iepriekšējā gadā iesāktos darbus. Investīciju plānā 2019.gadam ir paredzēts:

* Pabeigt Kandavas pilsētas pirmsskolas izglītības iestādes “Zīļuks” ēkas energoefektivitātes paaugstināšanas projektu, Vānes pagasta ceļa un Kandavas pagasta ceļa pārbūvi, Cēres pagasta administrācijas ēkas jumta nomaiņu, Vānes pagasta pārvaldes ēkas ieejas mezgla un koridora remontu;
* Veikt inženiertīklu pievada, apkures un ventilācijas ierīkošanu Kandavas pilsētas bibliotēkas ēkā.

2019.gadā novada infrastruktūra un ekonomiskā attīstība ir plānota, īstenojot Eiropas Savienības finansētos projektus, nosakot budžeta finansējumu mērķmaksājumiem un noteiktu objektu rekonstrukcijai un būvniecībai ar budžeta un aizņēmuma līdzekļiem.

Lai sabalansētu budžetu, tiek plānots ņemt aizdevumus Valsts kasē par kopējo summu 196 506 eur(2018. gadā – 1 158 366 eur).

**Kandavas novada pašvaldības pamatbudžets**

1. **Ieņēmumi**

Pašvaldības pamatbudžeta ieņēmumus veido nodokļu un nenodokļu ieņēmumi, maksas pakalpojumi un citi pašu ieņēmumi, valsts mērķdotācijas un citu budžetu transferti. Naudas līdzekļu atlikums uz 01.01.2019. ir 621618 eur*.*

Kandavas novada pašvaldības 2019. gada ieņēmumi ir plānoti **9 791 510** eur. Plānotie ieņēmumi ir par 1 052 507 eur mazāk, kā 2018. gadā sākotnēji plānotie (10 844 017 eur).

Kandavas novada domes pamatbudžeta galvenās ieņēmumu pozīcijas ir iedzīvotāju ienākuma nodoklis 372 5627 euro (salīdzinot ar 2018. gadu samazinājums 133 327 eur) un dotācija no pašvaldību finanšu izlīdzināšanas fonda 2 095 887 eur (salīdzinājumā ar 2018. gadu palielinājums 345 452 eur).

Saskaņā ar nekustamā īpašuma nodokļa prognozi, pašvaldības budžeta ieņēmumi no nekustamā īpašuma nodokļa plānoti 600 073eur

Nenodokļu ieņēmumus 2019. gadā plānots iekasēt 182 894 eur*.* Šos ieņēmumus veido valsts un pašvaldību nodevas, naudas sodi un sankcijas, kā arī ieņēmumi no īpašumu pārdošanas.

Ieņēmumi no maksas pakalpojumiem un citi pašu ieņēmumi plānoti 275 825 eur.

Valsts budžeta mērķdotācijas un dotācijas (tai skaitā no valsts budžeta iestādēm saņemtie transferti Eiropas Savienības līdzfinansētiem projektiem) 2019. gadā plānotas

2 528 174 eur apmērā. Valsts budžeta transfertu apjoms 2019. gadā ir plānots, ņemot vērā 2019. gada valsts budžetā paredzēto finansējumu, spēkā esošos normatīvos aktus.

Būtiskākais samazinājums ieņēmumos no valsts budžeta transfertiem plānotajiem ES projektu līdzekļu ieņēmumiem ceļu pārbūvei, Kandavas pilsētas PII “Zīļuks” energoefektivitātes paaugstināšanai*,* jo lielākā daļa šie projekti realizēti 2018.gadā. Samazinājums mērķdotācijai Kandavas internātvidusskolas uzturēšanas pasākumiem. Kopumā samazinājums par 1 527 523 eur*.*

Pašvaldību saņemtie transferta ieņēmumi no citām pašvaldībām par savstarpējiem norēķiniem par izglītības pakalpojumiem 383 030 eur. Palielinājums no ieņēmumiem par izglītības iestāžu veiktajiem izglītības pakalpojumiem 173 030 eur(tai skaitā par Kandavas internātvidusskolas izglītības pakalpojumiem 147 216 eur)*.*

Pamatbudžeta ieņēmumu struktūra attēlā Nr.1

**2. Izdevumi**

Kandavas novada pašvaldības 2019. gada pamatbudžeta kopējie izdevumi ir

plānoti **9 760 876** eur*.*

Pamatbudžeta izdevumu struktūra attēlā Nr.2

Visi pašvaldības plānotie izdevumi pēc savas ekonomiskās būtības iedalīti astoņās funkcionālajās kategorijās, to sadalījums attēlā nr.3.

Lielākais izdevumu īpatsvars budžetā ir atbalsts **izglītībai 47.5%,** ekonomiskai darbībai 6.9%, teritoriju un mājokļu apsaimniekošanai 13.3%, kultūrai un sportam 10.6%, sociālajai palīdzībai un pakalpojumiem 9.7%.

Pamatbudžeta izdevumu struktūra pa funkcionālajām kategorijām attēlā Nr.3

Kopējie izdevumi **9 760 876** eur.

2.1. **Vispārējās valdības dienestu izdevumi.**

Saskaņā ar LR likumu „Par pašvaldībām” un atbilstoši Kandavas novada Domes nolikumam, pašvaldības iedzīvotāju pārstāvību nodrošina pašvaldības lēmējorgāns – dome, ko veido ievēlēti deputāti, savukārt domes pieņemto lēmumu izpildi, kā arī tās darba organizatorisko un tehnisko apkalpošanu nodrošina pašvaldības administrācija. Kopējie izdevumi 2019. gadā plānoti **706 435** eur, tai skaitā parāda maksājumi (kredītu apkalpošana un procentu izdevumi) ir plānoti 46482 eur.

2.2. **Sabiedriskā kārtība un drošība.**

Atbilstoši iedalījumam funkcionālajās kategorijās, šos izdevumus veido pašvaldības policijas un bāriņtiesas uzturēšana. Kopējie izdevumi 2019. gadā plānoti **199 146** eur.

2.3. **Ekonomiskā darbība.**

Šīs sadaļas izdevumus veido, tūrisma attīstībai novadā, pilsētas un novada infrastruktūras sakārtošanai (ielas, ceļi, tilti) plānotie izdevumi**: 669 875** eur. Lielākie plānotie darbi ir pabeigt Vānes pagasta ceļa pārbūve 201 663 eur, Kandavas pagasta ceļa pārbūve 190 700 eur, mežu kopšanai un izstrādei plānoti 48000 eur.

2.4. **Vides aizsardzība.**

Plānotie līdzekļi **271 845** eur. Finansējums paredzēts – ielu, laukumu, parku un citu teritoriju tīrīšanai, atkritumu savākšanai, notekūdeņu apsaimniekošanai.

2.5. **Pašvaldību teritoriju un mājokļu apsaimniekošana.**

Plānoti līdzekļi **1 300 242** eur. Šīs sadaļas izdevumi ir dzīvojamo un nedzīvojamo ēku apsaimniekošanai un uzturēšanai.

Teritoriju uzturēšanas izdevumi (stādījumi, pilsētas un pagastu dekorēšana, kapsētu apsaimniekošana, kāpņu, soliņu remonti utt.). Cēres pagastā plānots pabeigt pagasta administratīvās ēkas jumta nomaiņu 55 618 eur, Vānes pagastā plānots pabeigt Vānes pagasta ēkas koridora remontu 27 562 eur. Plānots, ka tiks apstiprināts un realizēts ES projekts “Turning industrial culture and craftsmanship to effecitve and sustainable tourist attractions” 342 206 eur. Pulvertorņa jumta atjaunošana – 22 000 eur (Valsts finansējums projekta apstiprināšanas gadījumā 12 000 eur, pašvaldības – 10 000 eur), Strūklakas pārbūve skvērā pie Bruņinieku pilskalna (Kandavas pilsētas tūrisma infrastruktūras sakārtošana saskaņā ar 28.01.2010. domes lēmumu) – 14 229 eur, Inženiertīklu pievada, apkures un ventilācijas ierīkošana ēkai Lielā ielā 11, Kandavas pilsētas bibliotēkā – 10 000 eur, Pastaigu takas – laivu piestātnes izveide Kandavā pie Abavas tilta – 27 687 eur ( t.sk. 23 534,18 eur ES projektu finansējums).

2.6. **Atpūta, kultūra, sports un atbalsts biedrībām un nodibinājumiem.**

Plānoti līdzekļi **1 039 448** eur. Atbalsts novada biedrībām un nodibinājumiem plānoti 27 333 eur. 2019. gadā plānots pabeigt realizēt projektu “Slimību profilakses un veselības veicināšanas pasākumi Kandavas novadā” 58 858 eur.

2.7. **Izglītība.**

Proporcionāli vislielākais finansējums ir izglītībai – **4 632 901 eur**, tai skaitā: valsts mērķdotācijas 1 869 604 eur. 2019. gadā ir plānotas izmaiņas novada skolu audzēkņu ēdināšanas līdzfinansēšanā no pašvaldības budžeta. Kopsummā audzēkņu ēdināšanai plānoti **133 089 eur**. No 2019. gada 1. marta noteikts pašvaldības līdzfinansējums 5.-6. klašu, trūcīgo ģimeņu un daudzbērnu ģimeņu skolēnu ēdināšanai novada skolās. Finansējums atalgojumam pedagogiem, ko nefinansē no mērķdotācijām plānots **460 501 eur**.

2019. gadā plānota Kandavas pilsētas PII “Zīļuks” energoefektivitātes paaugstināšanas projekta realizācijas pabeigšana par kopējo summu 255 851 eur.

Turpināsies projekti “PROTI un DARI”, plānoti 25 530 eur, “Atbalsts priekšlaicīgas mācību pārtraukšanas samazināšanai” ("PuMPuRS") plānoti 60 381 eur, “Atbalsts izglītojamo individuālo kompetenču attīstībai” plānoti 31 522 eur.

2.8. **Sociālā palīdzība un sociālie pakalpojumi**.

Plānotie līdzekļi 2019. gadā ir **940 984 eur**. Dažādu veidu pabalstiem plānots tērēt 198 524 eur, tai skaitā algotos sabiedriskos darbos nodarbinātajiem bezdarbniekiem plānota atlīdzība kopā 36 509 eur. Sociālā dienesta telpās, Jelgavas ielā 4, Kandavā paredzēts nomainīt logus, veikt telpu remontus par 9680 euro. Projekta finansējums “Pakalpojumu infrastruktūras attīstība deinstitucionalizācijas plāna īstenošanai Kandavas novadā” 27 687,27 eur (t.sk. 23 534,18 eur ES fondu finansējums).

**Audžuģimenes** uz 2019. g. 22. februāri – **59** ģimenes, (kopā **98** bērni no tiem 22 bērni Kandavas novada iedzīvotāji) - 2019. gadā pašvaldības finansējums plānots 73 843 eur, valsts dotācija vidēji gadā 16 000 eur (līdz 7 g. vecumam par bērnu 1,77 dienā, no 7.-18. g.vecumam 2.12. eur dienā).

**Zantes ģimenes krīzes centrs** – pašvaldības ieguldījums – 2018. gadā – 103 096 eur, 2019. gadā **96 316 eur** (krīzes situācijās nonākušo bērnu uzturēšana, personāla atalgojums, ēdināšanas izdevumi.

**Reģionālā slimnīca SIA “Tukuma slimnīca”** – pašvaldības ieguldījums pamatkapitāla daļu palielināšanai – 2019. gadā **11 445** eur.

**Kandavas novada pašvaldības speciālais budžets**

Kandavas novada pašvaldības speciālo budžetu veido Dabas resursu nodoklis un Autoceļa fonda ieņēmumi. Kopējie ieņēmumi ir **315 460** eur, izdevumi **346 715** eur, atlikums uz 01.01.2019. ir 31 255 eur.

Dabas resursa nodokļa ieņēmumi tiek plānoti lietus ūdeņu savākšanai, attīrīšanai, atkritumu savākšanai un citiem izdevumiem, kuri saistīti ar vides aizsardzību novadā 40 000 eur.

Plānotie autoceļa fonda ieņēmumi 2019. gadā 275 460 eur (2018. gadā 275 460 eur). Minētie līdzekļi paredzēti novada ceļu uzturēšanai.

Kandavas novada domes priekšsēdētāja ( personiskais paraksts) I.Priede